สปสช.ยกเลิก Home Isolation ดีเดย์ 1 ก.ค.นี้ หลังปรับ “โควิด” พ้นการระบาดใหญ่
สปสช.ยกเลิก Home Isolation ดีเดย์ 1 ก.ค.นี้ พร้อมชงยกเลิกแจก ATK ที่ร้านยา ส่วนประกันสังคมยังขยายให้บริการ Home Isolation ต่อไปก่อน ย้ำสามารถใช้บริการในสถานพยาบาลใกล้บ้านตามสิทธิเดิมโดยไม่มีค่าใช้จ่าย
สปสช.ยกเลิก Home Isolation ดีเดย์ 1 ก.ค.นี้ พร้อมชงยกเลิกแจก ATK ที่ร้านยา ส่วนประกันสังคมยังขยายให้บริการ Home Isolation ต่อไปก่อน ย้ำสามารถใช้บริการในสถานพยาบาลใกล้บ้านตามสิทธิเดิมโดยไม่มีค่าใช้จ่าย
30 มิ.ย. 2565

นพ.สมศักดิ์ อรรฆศิลป์ อธิบดีกรมการแพทย์ เปิดเผยว่า สำนักงานหลักประกันสุขภาพแห่งชาติ หรือ สปสช. แจ้งว่าจะให้บริการระบบรักษาที่บ้าน (HI) ถึงวันที่ 30 มิถุนายน 2565 เท่านั้น และจะใช้ระบบเจอแจกจบ หรือ OPSI แทน
ส่วนประกันสังคมเท่าที่ทราบจะมีการขยายให้บริการ HI ออกไปอีก โดยจะมีการปรับตามสถานการณ์ที่เปลี่ยนไป เพราะผลของการศึกษาทดลองพบว่า BA.4 BA.5 เชื้อไปที่เซลล์ปอดมากขึ้น แต่ข้อมูลในโลกจริงยังไม่มีระบุถึงความรุนแรงที่มากขึ้น
ขณะเดียวกันบอร์ด สปสช.เตรียมพิจารณายกเลิกแจกชุดตรวจ ATK ในร้านขายยา เนื่องจากตามหลักเกณฑ์ของกรมควบคุมโรค การตรวจ ATK จะทำต่อเมื่อมีอาการป่วยเท่านั้น ไม่ต้องมีการตรวจบ่อยครั้งเหมือนในอดีต โดยจะประชุมในวันที่ 4 กรกฎาคมนี้  ทั้งนี้เป็นไปในทิศทางเดียวกับของกระทรวงสาธษรณสุข ซึ่งผู้ติดเชื้อที่อาการไม่ได้มากจนต้องเข้ารับการรักษาในโรงพยาบาล เตรียมปรับระบบรักษาเป็นแบบผู้ป่วยนอก (OPD)
ด้าน ทพ.อรรถพร ลิ้มปัญญาเลิศ รองเลขาธิการ สปสช. อธิบายว่า ในวันที่ 1 กรกฎาคมนี้ ตามประกาศกระทรวงสาธารณสุขไทยจะพ้นการระบาดใหญ่ของโควิด-19 ระบบการรักษาพยาบาลของประชาชนจะกลับสู่ภาวะปกติ การป่วยโควิด ต่อไปก็จะเหมือนกับการเจ็บป่วยแบบไข้หวัดธรรมดา เมื่อมีการเจ็บป่วยก็ให้รักษาพยาบาลตามสิทธิรักษาเดิมที่มีอยู่โดยไม่เสียค่าใช้จ่าย เป็นการไปใช้บริการในสถานพยาบาลใกล้บ้าน หากแพทย์พิจารณาแล้วจำเป็นต้องมีการส่งตัวเข้ารับการรักษาในโรงพยาบาลอื่นก็จะใช้ระบบประเมินแล้วส่งต่อของโรงพยาบาล
แต่เมื่อสถานการณ์การระบาดของโควิดเริ่มดีขึ้น ก็ต้องมีการปรับระบบเข้าสถานการณ์ปัจจุบัน เพราะโรคไม่ได้รุนแรงเหมือนเดิมอีกต่อไป  ทั้งนี้สำหรับค่ารักษาพยาบาลโควิด-19 ตลอด 3 ปีที่ผ่านมา ตั้งแต่ ปี 2563 ถึงปัจจุบันใช้งบประมาณมากกว่า 150,000 ล้านบาท